  Виталий Пронин "Вамыш" сменаез нуисьёслэн командазыВыль ар праздникъёс дыръя дышетскисьёс но студентъёс понна Ижын кык вакчи лагерь сменаос ортчизы.«Заря» санаторийын 2-тӥ - 6-тӥ толшоре «Активатор» квест-лаборатория мынӥз. Ужрадэз ортчытӥз Улосэз азинтонъя институт. Нылпиос шутэтскизы но дышетскизы проектъёс гожъяны, тунсыко адямиосын тодматскизы. Кылсярысь, соос доры ветлӥзы кунгож сьӧрысь куноос Лариса но Марко Монако. Проектъёсты гожъяны дышетсконзэс одно ик азьланьтозы на: «Активаторлэн» пумиськонъёсыз быдэс ар ӵоже мынозы.Та нуналъёсы ик егитъёслэн «Шунды» огазеяськонзы но Егитъёсын ужанъя министерство нылпиос понна «Дзержинец» лагерьын «Вамыш» смена радъязы. Татын дасязы ужрад нуисьёсты, дизайнеръёсты, дышетӥзы бизнес-план лэсьтыны.Дизайнэн тунсыкъяськись нылпиос Екатерина Сысоевалэн юрттэмез улсын малпазы «Шундылэн» логотипезлы выль суредъёс. Ужбергатонъя секциын нылпиос ӵектӥзы фирма кылдытыны, кудӥз удмуртлыкен герӟаськем арбериосты но услугаосты кунгож сьӧры поттылоз. Нылпиослэн малпамзыя, умой луысал «Натали Сlub» удмурт магазин усьтыны.Кин дышетскиз ассэ сцена вылын возьыны но чебер вераськыны, соос сменалэн пумаз удмурт кылэз дышетонлы сӥзем миниатюра возьматӥзы. Сценкаысь геройёс - удмурт кылын вераськись анай но ӟуч кылын вераськись атай. Кыӵе кыллы нылпизэс дышетоно? Миниатюраын сётэм юан пумысен залысь учкисьёслы валэктон утчано луиз. Споръяськыса одӥг малпанэ вуизы: семьяын ӟуч но удмурт кылъёсын вераськоно.Психолог Лариса Ускова нылпиосты асьсэ малпанъёссэс шара вераны, эчешонъёсты ӟечен сэрттыны-пертчыны дышетӥз. Солэсь быгатыса ужамзэ «Коммуникативной ожмаськонъёс» дыръя дунъяны луиз: нылпиос ӟырдыт споръяськонэ пыриськизы, асьсэ малпанзэс пыр-поч валэктыны быгатӥзы.Лагерьын басьтэм тодон-валанзэс нылпиос куноослы возьматӥзы. Сменалэн берпуметӥ нуналаз «Вамыше» ветлӥзы «Удмурт Кенеш» огазеяськонлэн тӧроез Игорь Семёнов, йӧскалык политикая министрлэн воштӥсез Татьяна Ишматова но «ПорозМафи» огазеяськонлэн азьветлӥсез Дмитрий Софронов.  Теги: Активатор Вамыш  